《喜西征报捷》
明代·卢龙云

几日西风急，风前送好音。西陲今已晏，大慑远人心。

蠢伊匪族类，豺虎而冠衿。豢养胡为者，反以助骄淫。

重关抱深箐，高垒倚层岑。兴言抗上国，宁知效献琛。

天子赫斯怒，流毒恐渐深。授钺开专阃，飞刍集羽林。

去年兴薄伐，行役至于今。摧坚纷冒石，执锐赴悬金。

哀猿听凄断，毒雾触阴森。暑雨无咨怨，从军但壮吟。

嗟彼辙中鳞，终焉归釜鬵。王师幸无敌，馀凶总馘擒。

一方久涂炭，若旱忽沾霖。还家悲喜集，月下再闻砧。

辕门将振旅，恩赉普颁临。献俘行赴阙，欢颂侈缨簪。

从兹遍柔远，无为用伐侵。垂衣受重译，薰风乐舜琴。

作者简介：广东南海人，字少从。万历十一年进士。授马平知县，补邯郸，治行为诸县之最。复补长乐，以忤权要，左迁江西藩幕。累官至贵州布政司参议。有《四留堂稿》、《谈诗类要》。